Politiets nye supervåben, efterforskningssystemet Pol-Intel, har kort tid efter at have fundet vej til de danske politistationer ført til de første anholdelser – noget, der begejstrer politiet. Kritikerne er derimod bekymrede.

I Helsingør har systemet analyseret sig frem til den formodede gerningsmand til voldtægten af en kvinde i Hornbæk Plantage i maj måned, der i samme omgang blev sigtet for en lignende voldtægtssag fra 2008. Og i Aarhus mener politiet med hjælp fra Pol-Intel at have fundet frem til manden bag et utal af lommetyverier på byens banegård.

Succeshistorierne har fået flere højtstående inden for politiet til at råbe hurra på den sociale netværksside LinkedIn. Lars Ole Dybdal, der er koncern it-direktør i Rigspolitiet, skriver blandt andet, at det er et eksempel på, »når it virkelig er med til at gøre en forskel for samfundet«.